Wa niì tsumi yi ɔ ngɛ United States, Amerika. Se pi kuu ko nɛ tsɔ e he kɛ je Amerika jami ko he ji wɔ ngɛ yi mi tomihi nɛ nyɛɛ se nɛ ɔmɛ a he je:
● Yehowa Odasefohi tsɔ we a he kɛ ji jami ko mi. Mohu ɔ, wa he ye kaa wa kpale ngɔ Kristofohi a jami nɛ a to sisi ngɛ blema a kɛ ba ekohu.
● Yehowa Odasefohi kɛ kã ngɛ fiɛɛe ngɛ mahi nɛ hiɛ pe 230 a nɔ. He tsuaa he nɛ wa ngɛ ɔ, Yehowa Mawu kɛ Yesu Kristo pɛ a se nɛ wa fĩɔ, se pi Amerika nɔ yemi ɔ, aloo adesa nɔ yemi kpa ko.—Yohane 15:19; 17:15, 16.
● Wa tsɔɔmi ɔmɛ tsuo daa si ngɛ Baiblo ɔ nɔ, se pi nɔ́ ko nɛ jami hɛ mi nyɛɛlɔ ko ngɛ United States ngma a nɔ.—1 Tesalonika Bi 2:13.
● Yesu se nɛ wa nyɛɛ, se pi adesa hɛ mi nyɛɛlɔ ko.—Mateo 23:8-10.